ACG สดใส!
หุ้นน้องใหม่ป้ายแดงอย่าง ACG สัญญาณเทคนิคราคาหุ้นยังมีโอกาสที่จะปรับตัวขึ้นได้ต่อ ด้านพื้นฐานยังมีแรงขับเคลื่อนราคาหุ้นให้ปรับตัวขึ้นอีกได้เช่นกัน
หุ้นน้องใหม่ป้ายแดงอย่าง ACG สัญญาณเทคนิคราคาหุ้นยังมีโอกาสที่จะปรับตัวขึ้นได้ต่อ ด้านพื้นฐานยังมีแรงขับเคลื่อนราคาหุ้นให้ปรับตัวขึ้นอีกได้เช่นกัน
5 ก.ค. 2562

คุณค่าบริษัท
หุ้นน้องใหม่ป้ายแดงอย่าง บริษัท ออโตคอร์ป โฮลดิ้ง จำกัด (มหาชน) หรือ ACG ที่เข้ามาซื้อขายในตลาดรองเมื่อวันที่ 27 มิ.ย. 2562 ไม่ทำให้บรรดานักลงทุนต้องผิดหวัง เพราะล่าสุดราคาหุ้นยังคงอยู่ที่ 1.55 บาท ซึ่งหากเทียบกับราคาเสนอขาย IPO 1.44 บาท เท่ากับว่าคงมีกำไร 0.11 บาท หรือ 7.64% สำหรับผู้ที่ยังไม่ขาย !
ถึงอย่างไรหากดูสัญญาณเทคนิคเชื่อว่าราคาหุ้นยังมีโอกาสที่จะปรับตัวขึ้นได้ต่อ เพราะเนื่องจากแท่งเทียนอยู่ในลักษณะ Morning Star
ขณะที่ทางด้านพื้นฐานก็ยังมีแรงขับเคลื่อนราคาหุ้นปรับตัวขึ้นได้เช่นกัน เนื่องจากมีการคาดแนวโน้มรายได้รวมในปี 2562 ยังจะเติบโตต่อเนื่อง หลังจากไตรมาส 1/2562 ทำรายได้ไปแล้ว 825.98 ล้านบาท จากการที่มีสาขาจำนวน 9 แห่ง
แล้วหากในครึ่งหลังของปีจะมีการขยายสาขาเพิ่มอีก 2 แห่งในภาคเหนือและภาคตะวันออก งานนี้จึงเชื่อว่ารายได้ทั้งปีจะเติบโตต่อเนื่องสร้างสถิติใหม่ จากในปี 2560 มีรายได้ 1,847.14 ล้านบาท ส่วนในปี 2561 มีรายได้ 2,413.35 ล้านบาท
ส่วนทางด้านกำไรสุทธิในไตรมาส 1/2562 กวาดไปแล้ว 15.95 ล้านบาท ดังนั้นคาดว่าผลกำไรสุทธิจะเติบโตเพิ่มขึ้นจากในปี 2560 ที่ทำกำไรสุทธิ 21.54 ล้านบาท และในปี 2561 ทำกำไรสุทธิ 27.68 ล้านบาท
ขณะที่ทางผู้บริหารก็เชื่อว่าทิศทางการดำเนินงานของกลุ่ม ACG จะสดใสต่อเนื่อง และยังสามารถเดินหน้าได้ตามแผนที่วางไว้ เนื่องจากรายงานของสภาอุตสาหกรรมแห่งประเทศไทย (ส.อ.ท.) ล่าสุดพบว่ายอดขายรถยนต์ภายในประเทศเดือน พ.ค. 2562 มีจำนวนทั้งสิ้น 88,097 คัน เพิ่มขึ้นจากช่วงเดียวกันของปีก่อน 3.7% และเพิ่มขึ้นจากเดือน เม.ย. 2562 ราว 2.4%
สำหรับการเติบโตของยอดขายรถยนต์ภายในประเทศ เป็นผลจากภาพรวมเศรษฐกิจเติบโตดี โดยเฉพาะจากนโยบายภาครัฐที่ให้การสนับสนุนช่วยเหลือเกษตรกรและผู้มีรายได้น้อย รวมถึงการลงทุนของภาครัฐและเอกชน รวมถึงนักท่องเที่ยวจากต่างประเทศยังขยายตัวดี รวมทั้งมีการเปิดตัวรถยนต์รุ่นใหม่
ทั้งนี้ ในช่วง 5 เดือนแรกของปีนี้ ตลาดรถยนต์ในประเทศมียอดขาย 437,722 คัน เพิ่มขึ้นจากช่วงเดียวกันของปีก่อน 9.1% ขณะที่ ส.อ.ท.ยังคงเป้าหมายยอดผลิตรถยนต์ทั้งหมดในปีนี้ที่ 2.1 ล้านคัน โดยคาดว่าจะมียอดการส่งออกที่ 1.1 ล้านคัน
นอกจากนี้ บริษัทยังมีแผนจะนำเงินที่ได้จากการเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) ประมาณ 200 ล้านบาท และเงินสดที่ได้จากการดำเนินงานไปขยายสาขาให้เป็น 15 แห่งให้ทั่วประเทศไทยภายในปี 2565
ดังนั้น จาก ACG เป็นดีลเลอร์รถยนต์ฮอนด้า ซึ่งเป็นค่ายรถยนต์ที่มีส่วนแบ่งการตลาดเป็นอันดับ 1 ในตลาดรถยนต์นั่งส่วนบุคคลคงได้อานิสงส์ !!!
…
ผู้ถือหุ้นรายใหญ่
รายชื่อกรรมการ